Man gewond in tweede aanval op kleinhoeweBloedspore na die aanval (Foto: SRU-veiligheidsmaatskappy) ’n Groep mans het Dinsdagaand op ’n kleinhoewe in Schurveberg naby Elandsfontein in Gauteng vir die tweede keer binne die bestek van twee maande toegeslaan. Die eienaar van die kleinhoewe, wat gevra het dat sy gesin se name nie genoem word nie, sê met albei aanvalle het die gesin fisiek ongedeerd daarvan afgekom, maar die trauma van die voorvalle is blywend. Een van hulle werkers is egter ernstig gewond in die jongste voorval. “Twee maande gelede het mans op ons kleinhoewe toegeslaan en ons huurder op die erf se lewe bedreig. Hierdie keer het hulle ons werkers oorrompel,” vertel die eienaar. Die man het gesê hy het omstreeks 22:00 nog wakker gelê, toe hy skielik ’n skoot buite hoor klap het. “Ek het dadelik my vrou wakker gemaak en gesê sy en die kinders moet wegkruip. “Toe die tweede skoot klap, het ek my vuurwapen gegryp, na buite gehardloop en waarskuwingskote in die grond begin skiet. Ek het seker tien patrone afgevuur.” Die eienaar sê sowat vyf skote is in die rigting van die huis geskiet. Daarna het die mans laat spaander. Volgens die man het ’n groep mans gisteraand die kamers van ’n huis waarin drie van sy werkers woon, binnegegaan. “Hulle het een van die werkers se kamerdeure oopgeskop en die werker probeer oorrompel. Hy het verbete terugbaklei. Hy het die mans met ’n mes aangeval en een van hulle gesteek. Hulle het op hom losgetrek en drie keer geskiet.” Die werker is ná die aanval na die Kalafong-hospitaal in Pretoria-Wes geneem, waar hy tans behandeling ontvang. Volgens die eienaar sterk hy goed aan. “Hulle het een ander werker ook aangerand en geslaan. Die derde werker was ongedeerd.” Die werkers beweer dat daar vyf mans in die aanval betrokke was. Volgens die eienaar het die aanvallers ’n goedkoop DVD-speler, wat waarskynlik net ’n paar honderd rand werd is, gesteel. “Nadat die mans gevlug het, het ek dadelik op ons gemeenskapsgroep hulp ontbied. Ek het die polisie en nooddienste ook ontbied.” Arthur Crewe, die bedryfsdirekteur van die SRU-veiligheidsmaatskappy, sê sy span is net ná 22:00 na die kleinhoewe ontbied. “Ons lede het gehelp om na die mans te soek en het die twee beseerde werkers ook medies bygestaan tot die nooddienste daar aangekom het.” Maroela Media het van die eienaar verneem dat die polisie eers Woensdag om 09:00 ná die jongste voorval by die kleinhoewe opgedaag het. “Dit is kommerwekkend dat die polisie nie meer dadelik uitkom vir gevalle van poging tot moord waar mense geskiet word nie,” sê Llewellynn Hemmens, AfriForum se veiligheidskoördineerder vir die Noordstreek. Die gemeenskap het AfriForum vanoggend gevra om druk op die polisie te plaas om na die misdaadtoneel uit te gaan. “Dit is sleg om te hoor dat ’n organisasie soos AfriForum eers druk op die polisie moet plaas voordat hulle hul normale werk verrig.” Die eienaar vertel sy kinders probeer nog van die trauma van die eerste aanval, wat begin Oktober op sy kleinhoewe plaasgevind het, herstel. “My negejarige dogtertjie kan nie alleen slaap of badkamer toe gaan nie. Sy leef in vrees. “Ons het ’n voortdurende gevoel van vrees dat hulle weer gaan terugkom. Ons is siek en sat daarvoor om nie veilig in ons eie huis te voel nie.” Intussen gaan onwettige grondbesetting in hierdie gebied voort. Die Atteridgeville-polisie is tans op die toneel. Kapt. Mavela Masondo, woordvoerder van die polisie, het by navraag gesê hy wag nog vir terugvoer van die betrokke polisiestasie.